ଲୁଟ୍ ପାଇଁ ହତ୍ୟା ! କୂଅରୁ ମିଳିଲା ମହିଳାଙ୍କ ମୃତଦେହ, ଘରୁ ସୁନାଗହଣା ଟଙ୍କା ପଇସା ସବୁ ଗାୟବ - Prameya News7\nଲୁଟ୍ ପାଇଁ ହତ୍ୟା ! କୂଅରୁ ମିଳିଲା ମହିଳାଙ୍କ ମୃତଦେହ, ଘରୁ ସୁନାଗହଣା ଟଙ୍କା ପଇସା ସବୁ ଗାୟବ\nବଲାଙ୍ଗୀର ୨୩।୧୨ଃ ମହିଳାଙ୍କୁ ବୀଭତ୍ସ ହତ୍ୟା । ହତ୍ୟା କରି କୂଅରେ ଫିଙ୍ଗି ଦେଲେ ଅଭିଯୁକ୍ତ । ଏଭଳି ଅଭିଯୋଗ ଆସିଛି ବଲାଙ୍ଗୀର ଜିଲ୍ଲା ଟିଟିଲାଗଡରେ । ପରିପାର୍ଶ୍ବିକ ସ୍ଥିତିରୁ ଯୋଜନାବଦ୍ଧ ଭାବେ ମହିଳାଙ୍କୁ ହତ୍ୟା କରାଯାଇଥିବା ସନ୍ଦେହ କରାଯାଉଛି ।\nସୂଚନାଯୋଗ୍ୟ ଯେ, ବଲାଙ୍ଗୀର ଜିଲ୍ଲା ଟିଟିଲାଗଡ ସହର ସର୍ଗିଗୁଡା ସ୍ଥିତ ଆନନ୍ଦ ଅଗ୍ରୱାଲଙ୍କ ସ୍ତ୍ରୀ ସୁମିତ୍ରା ଅଗ୍ରୱାଲଙ୍କ ଶବ ତାଙ୍କ ଘର ଅଗଣାରେ ଥିବା କୂଅରେ ଭାସୁଥିବା ଦେଖିବାକୁ ମିଳିଥିଲା । କେହି ତାଙ୍କୁ ହତ୍ୟା କରି କୂଅରେ ଫିଙ୍ଗି ଦେଇଥିବା ତାଙ୍କ ସ୍ବାମୀ ଅଭିଯୋଗ କରିଛନ୍ତି । ଏମିତି କି ଘରୁ କିଛି ଟଙ୍କା ଏବଂ ସୁନାଗହଣା ନଥିବା ବେଳେ ଡକାୟତି ବା ଲୁଟର ଶିକାର ହେବା ସହ ତାଙ୍କ ସ୍ତ୍ରୀଙ୍କୁ ହତ୍ୟା କରି ଦୁବୃର୍ତ୍ତ ଫେରାର ମାରିଥିବା ଅଭିଯୋଗ କରିଛନ୍ତି ।\nଖବର ପାଇ ଟିଟିଲାଗଡ଼ ପୋଲିସ, ଟିଟିଲାଗଡ଼ ଉପଖଣ୍ଡ ଆରକ୍ଷୀ ଅଧିକାରୀ, ବଲାଙ୍ଗୀର ଫରେନସିକ୍ ଟିମ୍ ଘରର ସିଲ୍ ଖୋଲି ତଦନ୍ତ ଆରମ୍ଭ କରିଛନ୍ତି । କୂଅ ନିକଟରୁ କେତେକ ଚୁଡ଼ି ଖଣ୍ଡ, ଘର ଭିତରେ କେତେକ ଭଙ୍ଗା ଚୁଡ଼ି ସହ ମହିଳାଙ୍କୁ ଘୋଷାରି ଘୋଷାରି ଆଣି କୂଅରେ ଫିଙ୍ଗି ଥିବା ଚିହ୍ନ ଥିବା ଫରେନସିକ୍ ଟିମ୍ ସନ୍ଦେହ କରୁଛି । ଏମିତି କି କେତେକ ସ୍ଥାନରେ ପ୍ରମାଣ ହଟାଇବାକୁ ଚି଼ହ୍ନ ଲିଭା ଯାଇଥିବା ପ୍ରୟାସ କରାଯାଇଥିବା ସନ୍ଦେହ କରୁଛି ତଦନ୍ତକାରୀ ଟିମ୍ । ତେବେ ପରିପାର୍ଶ୍ବିକ ସ୍ଥିତିକୁ ଦେଖିଲେ ଯୋଜନା ବଦ୍ଧ ଭାବରେ ହତ୍ୟା କରାଯାଇଥିବା ସନ୍ଦେହ କରାଯାଉଛି ।\nପୋଲିସ ମୃତଦେହ ଜବତ କରି ପୋଷ୍ଟ ମର୍ଟମ ପାଇଁ ପଠାଇ ଅଧିକ ତଦନ୍ତ ଜାରି ରଖିଛି । ମୃତ୍ୟର କାରଣ ଶବ ବ୍ୟବଚ୍ଛେଦ ରିପୋର୍ଟ ଆସିବା ପରେ ଜଣାପଡିବ ବୋଲି ପୋଲିସ କହିଛି ।
